Kirsten Normann Andersen (SF), 2023-10-26:
Tak for ordet.
Jeg har virkelig glædet mig til at skulle behandle det her lovforslag i dag.
Lovforslaget indebærer, som det er blevet sagt tidligere, at der til autorisationen som sygeplejerske bliver knyttet et forbeholdt virksomhedsområde.
Det vil medføre, at sygeplejersker får mulighed for selvstændigt at træffe beslutninger om at udføre bestemte opgaver, som i dag er forbeholdt læger.
Det gælder bl.a. blodprøvetagning, anvendelse af visse nærmere bestemte vacciner og lægemidler, anlæggelse af et kort perifert venekateter og syning af overfladiske hudsår uden for ansigtet, og det er helt ærligt på tide.
Lovforslaget ændrer også det forbeholdte virksomhedsområde for jordemødre.
Ændringen består både af en modernisering af reglerne og en udvidelse af jordemødrenes forbeholdte virksomhedsområde.
Så er der jo i øvrigt også andre, der er gået rigtig meget i detaljer.
Så jeg har egentlig bare lyst til at knytte nogle kommentarer til det her lovforslag.
For sundhedssektoren er virkelig i knæ, og en af årsagerne er mangel på sundhedspersonale.
Der er simpelt hen for mange opgaver til alt for få mennesker, og derfor skal vi også gøre alt, hvad vi kan, for at rationalisere med kræfterne.
For et par år siden sad min gamle far en eftermiddag i en lænestol virkelig svækket og havde det
meget, meget skidt.
Han havde før haft det skidt på grund af svær blodmangel, og det var derfor også nærliggende at få målt en blodprocent.
Men det måtte den erfarne hjemmesygeplejerske ikke selv tage initiativ til.
Hun skulle i stedet for ringe til lægen, som så ville foreslå, at hun måtte måle en blodprocent.
Sikke et spild af tid, og sikke et spild af ressourcer.
Lægerne er bekymret for patientsikkerheden, og jeg vil i udvalgsbehandlingen derfor også bede sundhedsministeren om at præcisere, for det tror jeg faktisk er vigtigt, hvordan den her lov kan styrke det tværfaglige samarbejde, i forhold til at det ikke sker på bekostning af andre faggrupper.
Det er jeg selv ret sikker på ikke er tilfældet, men jeg synes faktisk, det er rimeligt, at vi betrygger alle i, at vi, når vi gør de her ting, så gør det, fordi det giver mening.
Jeg vil i den forbindelse også bede ministeren om at redegøre for overvejelser om, hvordan andre faggrupper også med fordel kan få udviklet deres virksomhedsområder til gavn for tværfagligheden og til gavn for patienterne.
Jeg har flere gange nævnt det.
Jeg synes f.eks., det ville give rigtig god mening, at farmaceuter også kunne få lov til at udskrive medicin til klamydia.
Når man kan gå ned og få en test på apoteket, er det også rimeligt, at man kan købe medicinen ved samme lejlighed, og det kan en farmaceut sagtens tage stilling til – eller for den sags skyld i tilfælde af en øjenbetændelse.
Det ville have hjulpet mig selv lidt i den her uge, hvor det var en lille smule besværligt at få fat i en læge og så bagefter også at få fat i et apotek.
Men helt ærligt: Det kunne farmaceuten sagtens have taget stilling til.
Sådan er der på en række områder dygtigt personale, som kan meget selv, måske ikke som det første, når man kommer ud fra studiet, men i takt med at vi bliver mere og mere erfarne, får vi også mere og mere viden, og jeg har set erfarne sygeplejersker, som vidste mere end den yngste læge på en sygehusafdeling, og jeg har også set social- og sundhedsassistenter, som var erfarne, og som vidste mere end den nyeste sygeplejerske, der var kommet ind på afdelingen.
Det skal vi blive bedre til i forhold til det tværfaglige samarbejde.
Vi skal bruge det, folk er gode til.
Det her lovforslag handler i første omgang om sygeplejersker og jordemødre, og jeg er virkelig glad for, at vi nu er i gang, og jeg vil blot sige, at SF støtter forslaget, og at jeg skulle hilse fra Enhedslisten og sige, at de gør det samme.